ଏସିଆନ କପ୍ ଫୁଟ୍ବଲଃ ୧୯୬୪ ପରେ ଭାରତର ପ୍ରଥମ ବିଜୟ\nଆବୁଧାବି,୭ା୧ (ପି.ଟି.)- ସୁନୀଲ ଛେତ୍ରୀଙ୍କ ଡବଲ ଗୋଲ ସହାୟତାରେ ଭାରତ ଏଏଫ୍ସି (ଏସିଆନ ଫୁଟ୍ବଲ କନଫେଡେରେଶନ) ଏସିଆନ କପ୍ ଫୁଟବଲ ଟୁର୍ନାମେଣ୍ଟରେ ଥାଇଲାଣ୍ଡକୁ ୪-୧ ଗୋଲରେ ହରାଇ ଦେଇଛି।\nଏସିଆନ କପ୍ ଫୁଟ୍ବଲଃ ୧୯୬୪ ପରେ ଭାରତର ପ୍ରଥମ ବିଜୟ\t January 7th, 07:53 AM January 7th, 07:53 AM\nଆବୁଧାବି,୭ା୧ (ପି.ଟି.)- ସୁନୀଲ ଛେତ୍ରୀଙ୍କ ଡବଲ ଗୋଲ ସହାୟତାରେ ଭାରତ ଏଏଫ୍ସି (ଏସିଆନ ଫୁଟ୍ବଲ କନଫେଡେରେଶନ) ଏସିଆନ କପ୍ ଫୁଟବଲ ଟୁର୍ନାମେଣ୍ଟରେ ଥାଇଲାଣ୍ଡକୁ ୪-୧ ଗୋଲରେ ହରାଇ ଦେଇଛି। ୧୯୬୪ ପରେ ଟୁର୍ନାମେଣ୍ଟରେ ଦଳର ଏହା ହେଉଛି ପ୍ରଥମ ବିଜୟ। ଏସିଆନ କପ୍ରେ ଦ୍ୱିତୀୟ ଥର ଖେଳୁଥିବା ଛେତ୍ରୀଙ୍କର ଏହାଥିଲା ୧୦୫ତମ ମ୍ୟାଚ। ସେ ୨୭ତମ (ପେନାଲ୍ଟି) ଓ ୪୬ତମ ମିନିଟ୍ରେ ଗୋଲ ସ୍କୋର କରିଥିଲେ। ଏହା ହେଉଛି ତାଙ୍କର ୬୭ତମ ଗୋଲ। ଫଳରେ ବର୍ତ୍ତମାନ ସକ୍ରିୟ ଥିବା ଖେଳାଳିଙ୍କ ମଧ୍ୟରେ ସେ ଦ୍ୱିତୀୟ ସର୍ବାଧିକ ଅନ୍ତର୍ଜାତୀୟ ଗୋଲ ସ୍କୋରର ବିବେଚିତ ହୋଇଛନ୍ତି। ଅଲ୍ ନାହ୍ୟାନ ଷ୍ଟାଡିୟମରେ ଅନୁଷ୍ଠିତ ଏହି ମ୍ୟାଚରେ ଦଳ ପକ୍ଷରୁ ଅନ୍ୟ ଦୁଇଟି ଗୋଲ ମିଡ୍ ଫିଲ୍ଡର ଅନିରୁଦ୍ଧ ଥାପା ଏବଂ ଦ୍ୱିତୀୟାର୍ଦ୍ଧ ବଦଳ ଖେଳାଳି ଜେଜେ ଲାଲ୍ପେଖଲୁଆ ଯଥାକ୍ରମେ ୬୮ତମ ଓ ୮୦ତମ ମିନିଟ୍ରେ ଗୋଲ ସ୍କୋର କରିଥିଲେ। ରବିବାର ଦୁଇଟି ଗୋଲ ସ୍କୋର ଦ୍ୱାରା ୩୪ ବର୍ଷୀୟ ଛେତ୍ରୀ ଆର୍ଜେଣ୍ଟିନା ସୁପରଷ୍ଟାର ଲିଓନେଲ ମେସିଙ୍କୁ ଅତିକ୍ରମ କରିଯାଇଛନ୍ତି। ମେସି ତାଙ୍କର ୧୨୮ ଅନ୍ତର୍ଜାତୀୟ ମ୍ୟାଚରେ ୬୫ ଗୋଲ ସ୍କୋର କରିଛନ୍ତି। ପର୍ତ୍ତୁଗାଲ୍ ସୁପରଷ୍ଟାର କ୍ରିଷ୍ଟିଆନୋ ରୋନାଲ୍ଡୋ ୧୫୪ ମ୍ୟାଚରେ ସର୍ବାଧିକ ୮୫ ଗୋଲ ସ୍କୋର କରି ସବୁଠାରୁ ଆଗରେ ରହିଛନ୍ତି। ଗ୍ରୁପ୍ ଏ'ର ଏହି ମ୍ୟାଚରେ ଥାଇଲାଣ୍ଡ ଅଧିନାୟକ ତଥା ଷ୍ଟ୍ରାଇକର ତିରାସିଲ ଡାଙ୍ଗ୍ଡା ତାଙ୍କ ଦଳ ପକ୍ଷରୁ ଏକମାତ୍ର ଗୋଲ ଖେଳର ୩୩ତମ ମିନିଟ୍ରେ ଦେଇଥିଲେ। ଭାରତ ଆଗକୁ ସଂଯୁକ୍ତ ଆରବ ଏମିରେଟ୍ସ (ୟୁଏଇ) ଓ ବାହାରିନ ବିପକ୍ଷରେ ଖେଳିବାକୁ ଥିବା ଦୁଇଟି ମ୍ୟାଚ ମଧ୍ୟରୁ ଯଦି ଗୋଟିଏ ଡ୍ର ରଖେ ତେବେ ନକ୍ଆଉଟ୍ ରାଉଣ୍ଡକୁ ଉନ୍ନୀତ ହୋଇପାରିବ। ଫାଫା ତାଲିକାରେ ୯୭ ର଼୍ୟାଙ୍କିଙ୍ଗପ୍ରାପ୍ତ ଭାରତ ୧୧୮ତମ ର଼୍ୟାଙ୍କିଙ୍ଗ ଥାଇଲାଣ୍ଡ ବିପକ୍ଷରେ କେବଳ ବିଜୟ ଲକ୍ଷ୍ୟ ନେଇ ପଡ଼ିଆକୁ ଓହ୍ଲାଇଥିଲା। ମାତ୍ର ଖେଳାଳିମାନେ ଦ୍ୱିତୀୟାର୍ଦ୍ଧରେ ଅପ୍ରତ୍ୟାଶିତ ପ୍ରଭାବୀ ପ୍ରଦର୍ଶନ ଯୋଗୁ ଗୋଲ ବ୍ୟବଧାନ ବୃଦ୍ଧି ପାଇଥିଲା। ରବିବାର ଅନୁଷ୍ଠିତ ଅନ୍ୟ ଏକ ମ୍ୟାଚରେ ଗତଥରର ଚାମ୍ପିୟନ ଅଷ୍ଟ୍ରେଲିଆ ୦-୧ ଗୋଲରେ ଜୋର୍ଡାନଠାରୁ ହାରିଯାଇଛି।
